b'\n_START_ARTICLE_\nSlaavilainen marssi\n_START_PARAGRAPH_\nSlaavilainen marssi (Op. 31) on Pjotr T\xc5\xa1aikovskin vuonna 1876 s\xc3\xa4velt\xc3\xa4m\xc3\xa4 orkesteriteos_NEWLINE_T\xc5\xa1aikovski s\xc3\xa4velsi slaavilaisen marssin vuonna 1876. H\xc3\xa4n s\xc3\xa4velsi teoksen hyv\xc3\xa4ntekev\xc3\xa4isyyskonserttiin, joka pidettiin serbialaisten rinnalla turkkilaisia vastaan taistelleille haavoittuneille ven\xc3\xa4l\xc3\xa4isille. Se on is\xc3\xa4nmaallinen teos, joka perustuu serbialaisiin ja ven\xc3\xa4l\xc3\xa4isiin kansans\xc3\xa4velmiin. _NEWLINE_Teos sis\xc3\xa4lt\xc3\xa4\xc3\xa4 lyhyest\xc3\xa4 pituudestaan huolimatta useita selke\xc3\xa4sti erilaisia tunnelmia, jossa kirkkaat, juhlavat kohtaukset ovat ristiriidassa pahaenteisten tunnelmien kanssa. Aluksi jouset esittelev\xc3\xa4t marssimaisen p\xc3\xa4\xc3\xa4teeman, joka on johdettu slaavilaisesta valituslaulusta. T\xc5\xa1aikovski yhdistelee teoksessa my\xc3\xb6s muita kansalliss\xc3\xa4velmi\xc3\xa4, jotka yhtyv\xc3\xa4t Ven\xc3\xa4j\xc3\xa4n keisarikunnan kansallishymniin. Teoksen edetess\xc3\xa4 orkesterin eri osiot soittavat samanaikaisesti omia melodiaan. Kun marssi etenee alun valittavasta marssis\xc3\xa4velm\xc3\xa4st\xc3\xa4 kohti lopun voitonlaulua, musiikin voimakkuus kasvaa ja p\xc3\xa4\xc3\xa4teema muuttuu v\xc3\xa4hitellen puupuhaltimista ja jousista vaski- ja ly\xc3\xb6m\xc3\xa4soittimiin.'